Leeus stroop jong WP-rugbytalent | Netwerk24
Leeus stroop jong WP-rugbytalent
Deur Stephen Nell 01 Julie 2016 00:00
Manuel Rass (met bal).
Die Goue Leeus het drie van die Kaap se blinkste skoolsterre voor die Westelike Provinsie-rugbyunie weggeraap.
Gianni Lombard (heelagter), Manuel Rass (senter) en Khanya Ncusane (agtsteman) – almal in die WP se Cravenweek-groep – is volgens betroubare bronne op pad Johannesburg toe. Al drie speel vir die Hoër Jongenskool Paarl (Boishaai), wat die afgelope twee seisoene onoorwonne is.
Bart Schoeman, die Goue Leeus Rugbyunie (GLRU) se hoëprestasiebestuurder, het Donderdag by navraag bevestig dat 'n kontrak reeds met Lombard gesluit is.
Hy verwag dat Rass en Ncu­sane ook sal teken.
Die GLRU raak vir junior spelers al hoe aanlokliker as rugbytuiste.
Benewens die voortreflike rugby wat sy spanne in die Currie­beker- en Superreeks speel, werk die GLRU nou saam met die Universiteit van Johannesburg en van die Witwatersrand om vir jong spelers studiegeleenthede te skep.
"Die senior spanne se vertonings en die beeld wat die unie uitstraal, maak dit vir baie jong spelers aanloklik," sê Schoeman.
"Al drie daardie spelers is akademies sterk genoeg om te studeer en het ouers wat in die onderwys betrokke is. Dis 'n baie sterk verkoopspunt as spelers kan studeer."
Agter die skerms by Nuweland is die verlies van Rass, Lombard en Ncusane 'n netelige saak. Die Leeus se suksesvolle strooptog stuur dieselfde koue rillings by Kaapse ruggrate af as toe die Bulle die losskakel Handré Pollard van die Paarl Gimnasium in 2012 gekontrakteer het.